5.

Dodaje se sljedeći Prilog: „PRILOG 19. Popis minimalnih zahtjeva koje treba uključiti u pravni instrument u slučaju suradnje s vanjskim pružateljima usluga A. U vezi s obavljanjem svojih djelatnosti, vanjski pružatelj usluga u pogledu zaštite podataka: (a) sprečava u svako doba svako neovlašteno čitanje, kopiranje, mijenjanje ili brisanje podataka, posebno tijekom njihova prijenosa diplomatskim misijama ili konzularnim uredima države članice/država članica odgovorne/odgovornih za obradu zahtjeva; (b) u skladu s uputama dotične države članice/dotičnih država članica podatke prenosi: — elektronički u kodiranom obliku, ili — fizički na siguran način; (c) prenosi podatke u najkraćem mogućem roku: — u slučaju fizičkog prijenosa podataka, najmanje jednom na tjedan, — u slučaju elektroničkog prijenosa kodiranih podataka, najkasnije na kraju dana kada su prikupljeni; (d) podatke briše odmah nakon njihova prijenosa i osigurava da samo oni podaci koji se mogu zadržati sadržavaju ime i kontaktne podatke podnositelja zahtjeva zbog dogovora o sastanku, kao i, prema potrebi, broj putovnice, do povratka putovnice podnositelju zahtjeva; (e) osigurava sve tehničke i organizacijske sigurnosne mjere koje zahtijeva zaštita osobnih podataka od slučajnog ili nezakonitog uništavanja ili slučajnog gubitka, promjene, neovlaštene objave ili pristupa, posebno ako suradnja uključuje prijenos dokumenata i podataka diplomatskoj misiji ili konzularnom uredu dotične države članice/dotičnih država članica te od svih drugih oblika nezakonite obrade osobnih podataka; (f) obrađuje podatke samo za potrebe obrade osobnih podataka podnositelja zahtjeva u ime dotične države članice/dotičnih država članica; (g) primjenjuje norme o zaštiti podataka koje su najmanje istovjetne onima određenima u Direktivi 95/46/EZ; (h) podnositeljima zahtjeva pruža informacije koje se zahtijevaju na temelju članka 37. Uredbe o VIS-u; B. U vezi s obavljanjem svojih djelatnosti, vanjski pružatelj usluga u pogledu postupanja osoblja: (a) osigurava da je njegovo osoblje odgovarajuće osposobljeno; (b) osigurava da njegovo osoblje u obavljanju svojih dužnosti: — podnositelje zahtjeva uljudno prima, — poštuje ljudsko dostojanstvo i integritet podnositelja zahtjeva, — ne diskriminira osobe zbog njihova spola, rasnog ili etničkog porijekla, vjere ili uvjerenja, invaliditeta, dobi ili spolne orijentacije, i — poštuje pravila o povjerljivosti koja se također primjenjuju na članove osoblja koji su napustili radno mjesto ili nakon suspenzije ili ukidanja pravnog instrumenta; (c) u svakom trenutku osigurava identifikaciju osoblja koje radi u trgovačkom društvu; (d) dokazuje da njegovo osoblje nije kažnjavano i ima potrebna stručna znanja. C. U vezi s provjerom obavljanja djelatnosti, vanjski pružatelj usluga: (a) osigurava pristup osoblju koje dotična država članica/dotične države članice ovlaste za pristup njezinim prostorijama u svako vrijeme bez prethodne najave, posebno radi inspekcije; (b) osigurava mogućnost daljinskog pristupa sustavu naručivanja dolazaka za potrebe inspekcije; (c) osigurava korištenje odgovarajućih metoda praćenja (npr. testni podnositelji zahtjeva, internetska kamera); (d) osigurava pristup dokazima o provjeri u pogledu ispunjavanja zahtjeva o sigurnosti podataka, uključujući obveze izvješćivanja, vanjske revizije i redovite provjere na licu mjesta; (e) dotičnu državu članicu/dotične države članice izvješćuje bez odgode o svim curenjima podataka ili svim prigovorima podnositelja zahtjeva o zlouporabi ili neovlaštenom pristupu, te koordinira s dotičnom državom članicom/dotičnim državama članicama kako bi se pronašlo rješenje i odmah daje odgovore s objašnjenjima podnositelju zahtjeva koji podnosi prigovor. D. U vezi s općim zahtjevima, vanjski pružatelj usluga: (a) postupa prema uputama države članice/država članica odgovorne/odgovornih za obradu zahtjeva; (b) donosi odgovarajuće antikorupcijske mjere (npr. odredbe o naknadama osoblja; suradnja u odabiru članova osoblja zaposlenih na zadatku; pravilo dvojne provjere; načelo rotacije); (c) u potpunosti poštuje odredbe pravnog instrumenta koji sadrži klauzulu o suspenziji ili ukidanju, posebno u slučaju kršenja utvrđenih pravila, kao i klauzulu o reviziji s ciljem osiguravanja da pravni instrument odražava najbolje prakse.”.